Andrew Scholtz 'het telkens weer opgestaan en geblom' | Netwerk24
Deur Kaydene Davids 28 Junie 2021 05:15
Hy was soos die Lotusblom, met 'n lewensiklus anders as enige ander plant, met sy wortels in die modder gewortel, wat elke oggend weer geblom het.
Die Bloemfonteinse sakeman Andrew Scholtz (58).
Só het ds. Zack Pienaar, NG-predikant van Namibië, Saterdag die ontslape Bloemfonteinse sakeman Andrew Scholtz beskryf.
'n Diens om Scholtz se lewe te vier is Saterdag in Bloemfontein gehou.
Onder die roubeklaers was regter Mojalefa Rampai en Alvin Botes, adjunkminister van internasionale betrekkinge en samewerking, en amptenare van die Mangaung-metro.
Dié 58-jarige ontwikkelaar is vroeër vandeesmaand in 'n hospitaal in Windhoek aan Covid-19 dood. Hy het Namibië op 'n sakereis besoek.
Scholtz is bekend om die Vista Park-ontwikkeling in Bloemfontein, asook die psigiatriese kompleks in
Kimberley. Hy is ook in 1998 as Bloemfonteiner van die Jaar aangewys.
Pienaar het gesê sy jarelange vriend het nooit toegelaat dat aanslae van die lewe hom onderkry of dat sy omstandighede hom doodmaak nie.
"In pleks daarvan dat die modder van die wêreld hom vernietig, het hy opgestaan en weer geblom. Hy het uit die water opgestaan, weer geblom om 'n verskil te maak. Hy het dit keer op keer gedoen."
Die begrafnisbrief van Andrew Scholtz wat in 'n hospitaal in Windhoek aan Covid-19 dood is.
Pienaar het Lee-Marco Scholtz, sy enigste seun, sy oudste dogter, Bianca Hercules, Jo-Ann Louw, sy jongste dogter, en drie kleinkinders, Lauren Andrea en Georgia Brooklyn Hercules en Lael Louw, die breër familie aangemoedig om nooit in te gee nie.
"Andrew sou nie dit wou hê nie. Hy het nooit verskoning gemaak vir sy geloof in God nie en het elke keer vanweë God se genade opgestaan."
Botes het Scholtz as 'n toonbeeld van dryfkrag en vernuf beskryf, terwyl Rampai hom as 'n ware ambassadeur beskryf het.
Scholtz, wat sinoniem met kommersiële, residensiële en kleinhandelsontwikkeling in veral die Vrystaat en
Noord-Kaap was, is op 6 Julie 1962 in 'n spoorweghuis langs 'n spoorlyn in Keimoes gebore.
Die boubedryf en eiendomsontwikkeling se bekoring kom egter van Namibië waar hy skoolgegaan en
Gedurende sy studentejare het hy 'n leemte in die boubedryf gesien en met klein projekte, soos verf- en teëlwerk, begin.
So het die Andrew Scholtz-groep begin.
Hy het in dié tyd ook sy graad voltooi en as klerk by die regsfirma Naudés en die regskliniek gewerk.